Entrevista a Manel Bayo a la revista 17190UniverSALT | Manel Bayo\nMiquel Berga descriu la naturalesa de la societat saltenca com a afectada per una ‘mena d’esquizofrènia creativa’. Segurament sigui així ja que en els nostres carrers hi viuen o hi han viscut gran quantitat d’artistes. Recentment, el saltenc Manel Bayo ha guanyat la Biennal d’Art de Girona amb la peça 16 bales per l’Assemblea Democràtica d’Artistes de Girona. Una obra amb ironia, mala llet i denúncia. Parlem amb ell d’aquesta obra però també de l’art a Salt.\nParlem primer de la Biennal, si et sembla, i després una mica de l’estat de l’art gironí en general.\nVal. I em poso a plorar i aquestes coses…\nSí? La situació actual de l’art aquí és per posar-se a plorar?\nA veure, hi ha altres ciutats que, de moment, han patit més el context de crisi, i s’hi han tancat espais, o s’han reconvertit, com és el cas d’Olot o Mataró. A Girona es va seguint com es pot. Quan el país està passant el que està passant, és lògic que les prioritats siguin els hospitals, les escoles, la gent que passa gana… El sector de l’art i la cultura podem estirar una mica més i, en certa manera, s’ha d’entendre. Com a artista, jo ho entenc. El que no pot ser, és que vegis que els recursos s’estan dedicant a ximpleries o directament s’estan malbaratant, això sí que fa ràbia.\nS’està aprofitant la crisi per fer un canvi de model en la gestió cultural?\nEs parla d’un canvi de paradigma, no ho sé, penso que més que res hi ha un canvi d’interessos polítics. No s’han tancat tants espais com sembla, més aviat s’han reconvertit en equipaments molt controlats pel sistema. És com una campanya de profilaxis.\nSalt té prou estructures culturals com per poder fer partícips els seus artistes?\nSalt volia, durant un temps, que es construís aquí el Centre d’Art Contemporani i, d’alguna manera, els que érem saltencs ens vèiem obligats a donar suport a aquesta idea, perquè, si no, era com una deslleialtat. Però, és clar, a banda de les ganes que en poguéssim tenir, calia que abans s’hagués fet força feina. Hem de tenir en compte que Salt no disposa de cap sala pública d’exposicions.. Bé, hi ha la Casa de Cultura les Bernardes, però en realitat està gestionada pel Consell Comarcal. Però a nivell municipal em penso que no hi ha res. S’estan fent coses interessants, a vegades a la Biblioteca o a la mateixa Casa de Cultura, o l’associació No+Art, això no ho discuteixo, però no hi ha cap més espai. Penso que en teatre s’han fet moltes coses i està molt bé, però l’art contemporani som la germaneta petita de tot plegat. I mira que n’hi ha, d’artistes, a Salt!\nCreus que caldria fer un museu o galeria a Salt?\nPotser no caldria un museu o un centre d’art, que són equipaments molt costosos, però potser una sala, que no costi més diners, sinó dins d’alguna altra estructura ja existent, a la biblioteca per exemple, o a la maleïda Coma Cros, que durant anys se’ns ha emportat tot el pressupost de cultura del poble i segur que hi ha un foradet per presentar-hi exposicions! Crec que aquesta és en la línia que està treballant en Pep Ametlla actualment, amb la fundació No+Art programant activitats tant a la Biblioteca com a les Bernardes. Vull dir que això no és una crítica al que s’està fent, però es podria anar una mica més enllà. Sobretot cal que es tingui clara la idea que l’art no és una cosa que surti d’avui per demà, sinó que s’ha d’anar treballant.\nJustament hi ha molts artistes a Salt. Miquel Berga parla d’una mena “d’esquizofrènia creativa” que tenim en aquest poble.\nM’agrada! Molt propi! És que el llistat d’artistes a diferents nivells és molt gran. Podem parlar de música, evidentment de teatre, de molts àmbits, també art i art contemporani. Hi ha molta gent i gent important, ara i històricament. Però, sovint, més reconeguts fora de casa. Això ja forma part del joc i també passa sovint a nivell català.\nAmb tot aquest panorama, la teva obra guanyadora de la Biennal, 16 bales per l’ADAC, té més d’ironia o de mala llet?\nLa major part de la meva obra té sempre un punt de mala llet però a part d’això, en aquest cas, també hi ha respecte i reconeixement per tots els membres de l’ADAC. Entre ells n’hi ha alguns que han estat professors meus i, com a mínim, en puc considerar la meitat com aamics.\nD’alguna manera penso que la majoria dels artistes gironins som fills d’en Paco Torres, en Bep Marqués, en Boschmartí, la Montse Costa, en Vicente, en Narcís, en Carles… La majoria d’artistes posteriors em continuat dialogant a partir dels plantejaments que ells havien engegat. Per tant, jo hi veig un clar homenatge. Penso que ells van obrir un parèntesi que d’alguna manera, ara els polítics intenten tancar. De fet, els franctiradors són els polítics, que estan posant punt i final a tot allò que la societat civil, i els artistes, van obrir. Llavors la peça també té una mica de denúncia d’aquest aspecte. No sóc jo qui tira els trets, sinó més aviat denuncio els qui ho fan.\nLa teva obra, en general, té un punt polític\nSí, sí! Penso que els artistes han de parlar de política. Jo em considero una mica ‘antitot’. D’ençà dels temps de la Maret que milito en diferents moviments socials com, per exemple, l’antimilitarisme. Em vaig declarar insubmís, una de les poques batalles socials que s’han guanyat i de la qual estic molt orgullós; de fet, vaig estar a punt d’anar a la presó per aquest tema. Penso que l’artista viu en una societat concreta i no pot obviar el que està passant. No és que l’art hagi de ser polític, és que ho és per definició. L’art no és la recerca de la bellesa que feien els grecs, l’art és un producte d’una societat, d’un moment. Si entre les peces de la Biennal d’enguany no hi hagués hagut cap obra que parlés dels desnonaments o de les retallades, m’hauria semblat una impostura, no seria normal. De fet, la majoria dels artistes contemporanis estan tocant aquests temes.\nA nivell estètic, pels més neòfits, que la dona de la neteja confongui una obra amb brossa, com ho hem d’entendre?\nAixò va passar als anys 20 i, teòricament, ho hauríem de tenir superat, però justament el problema és que no és així. Hi ha qui desitja el retorn de certes formes que podríem considerar vuitcentistes. Sovint cal fer pedagogia i tenir paciència quan sents frases com ‘l’art contemporani és una presa de pèl’ o ‘això ho faria un nen petit’. Però recordem que l’art és una forma de pensament complexa i establerta. M’agrada molt la frase de l’artista Dora Garcia: “L’art és per a tothom, però això només ho sap una elit”\nI com expliques als teus alumnes això que em dius? Què els vols fer entendre sobre l’art?\nSobretot que no girin l’esquena a res, que respectin i que entenguin que, pel fet de no entendre segons quina obra, no vol dir que els estiguin insultant, sinó simplement que necessiten una mica més de temps, formació, o humor i que segurament ho acabaran apreciant i valorant. L’art és per gaudir-ne. Per això necessitem cert coneixement i, a més, constant, perquè és un món que canvia molt i l’art es mou sempre en terrenys límit, i això és part de la gràcia.\nCom vas començar tu a relacionar-te amb l’art?\nVaig començar com a pintor, amb una formació mes aviat clàssica, a Girona. Vaig fer algunes exposicions de pintura. Però després em va començar a interessar molt el net.art i les formes digitals. Vaig anar a Barcelona a estudiar 3D i edició de vídeo. Durant molt temps vaig ser dels primers que vaig treballar aquest tipus de formats a Girona, participant en totes les mogudes d’aquest tipus que es feien, com el VAD, que vaig guanyar una vegada. A poc a poc, els temes interactius van anar quedant més de banda i em vaig dedicar cada cop més al vídeo. I ara, d’alguna manera, retorno a les peces físiques (objectes, instal·lacions, fotografies), sense abandonar el contingut social.\nÉs una facilitat, la d’avui dia, de poder expressar-te en formats diferents? Com tries el format amb el que treballaràs?\nÉs un joc entre forma i contingut. Adaptes un format a un contingut o al revés, però mantens un equilibri, i la majoria de vegades l’interès per les peces està en això, en aquesta tensió que genera forma i contingut, forma i tema.\nCreus que t’hauria estat més fàcil ser artista si haguessis nascut a Londres o Nova York?\nL’avantatge de treballar en un lloc relativament petit és que hi ha menys gent dedicada a l’art. Aleshores és més fàcil fer-se un lloc, aconseguir un cert nom i reconeixement. En ciutats més grans, hi ha més competència i quedes més dissolt, tot i que, en principi, la competència és bona, perquè motiva a millorar dia a dia, genera més moviment. En l’actualitat vivim en un món global: el teletreball, els nodes de producció, la cultura de l’extraradi… En principi l’únic que has de fer és estar connectat a algun dels punts d’aquesta xarxa… Ara, als anys 70 no hi havia tants recursos i potser es feien més coses.\nPer dinamitzar una mica el sector es va crear aquest any l’assemblea de la nova ADAC?\nLa nova ADAC és una assemblea d’artistes que funcionen una mica de ‘telèfon vermell’, és a dir en cas de situació límit. Es va arribar a parlar que potser tancarien les sales municipals i per això es va mobilitzar la gent. Per ara, de moment, no ha estat així, però en el moment que hi hagi alguna situació d’emergència es pot tornar a convocar la nova ADAC. Però això no té res a veure amb la meva obra. Em vaig interessar en l’ADAC a partir dels estudis de Narcís Selles, que és qui més ha escrit sobre aquest moviment. Em va agradar el tema i així va venir la idea de la peça.\nS’ha deixat tot massa a mans del sector públic?\nÉs que hi ha un tipus d’art que només es pot fer des del sector públic i no passa res. A algú se li ocorre pensar en una orquestra simfònica que no estigui, com a mínim, subvencionada o gestionada amb part de diners públics? És impossible. Com és impossible entendre el teatre i el teatre en català sense saber que el 40% del que costa una producció està subvencionat. Amb certes formes artístiques passa el mateix. Malgrat això els artistes no poden dependre només de l’ajuda pública per produir el nostre art..\nLlavors, no es pot viure de l’art?\nSí, sí. Però no de la manera que ho enteníem abans, venent exclusivament quadres. Que tampoc no és a base de subvencions, com he sentit dir, perquè jo no conec ningú que hagi viscut mai de les subvencions. Això és una cosa que no sé d’on ha sortit. Conec artistes que gràcies a una subvenció han pogut tirar un projecte endavant, però viure de subvencions, això és fals. És interessant que hi hagi un nivell de professionalització en l’art, però això no vol dir que se n’hagi de viure exclusivament. Quan parlem de professionalització, volem dir que tingui el nivell d’exigència i de rigor que es demana. De fet, a mi no m’ha molestat mai l’etiqueta d’amateur, perquè amateur vol dir que t’estimes el que fas, que t’agrada. La puc reivindicar sense cap problema, aquesta etiqueta. Hem de ser professionals en el nivell d’exigència i de rigor i amateurs en la nostra relació afectiva amb l’art.\nI estem aprofitant a Salt la varietat cultural, els moviment de gent diversa?\nTots els processos necessiten el seu temps. Si pensem en el Carnestoltes de Nothing Hill a Londres: un carnaval preciós, espectacular. Però és clar, aquest barri és característic per la barreja de cultures. En una sola generació no es pot produir un miracle com aquest. Tot arribarà. De tota manera, cal estar atent. En l’art popular és més fàcil que es produeixin trobades. De fet, jo penso que ja anem bé, que curiosament, s’estan fent més bé les coses del que caldria esperar. Com a mínim a nivell de carrer. Salt no és, ni de bon tros, tan conflictiva com s’ha volgut vendre en alguns casos. És un lloc genial per viure-hi, divertit i amb alguns problemes, però tampoc tants. A nivell de la gent, em refereixo, a nivell polític s’han limitat a no cagar-la massai sovint ni això!\nSalt és un poble ple d’escultures, què n’opines?\nN’hi ha algunes que m’agraden, altres que les trobo una mica ‘rotondistes’ (de rotonda). Primer de tot, un record afectuós per en Josep Paulí, que va ser el regidor que va iniciar el tema de l’escultura a la vila, sense ell no podríem dir que tenim més escultura pública que Girona. A mi m’agrada molt, la peça de l’Anna Manel·la, a la plaça del Veïnat. Una de preciosa, però que ha quedat una mica arraconada a l’antic Museu de l’Aigua, és Taula desada de Josep Maria Oliveres. La dels gossos, al teatre; Fràgil, de la Roser Oliveres al passeig d’Olot i les tortugues d’en Pep Camps també m’agraden. El cactus d’en Leo Bern és molt divertit. Les peces que em posen una mica més nerviós són algunes de més recents, per exemple, la que hi ha a la sortida de l’autopista i la dels Països Catalans (una mena de banya grossa) que també em sembla massa monumental. En definitiva, que la proporció desmesurada les fa poc “humanes”. Les dues de l’Ametlla, m’agraden especialment. Amb la de la plaça dels Colors, hi convisc i hi convisc bé, tot i que potser hi falta algun arbre, en aquella plaça.\nTornem al dilema d’abans, hi pot haver gent que pensi que caldria gastar menys amb escultures i més en altres aspectes.\nEstà clar que hi ha unes necessitats bàsics que cal cobrir. Però l’art també és necessari, ens fa pensar, millora la vida. Evidentment s’ha de tenir la panxa plena primer, però per poc plena que la tinguis… Si no dediquéssim cap minut a l’art, a allò creatiu, al final seríem tots una mena de militars, uns caps quadrats. L’art ens fa millors persones; m’agradaria creure-ho, almenys. Encara que no sempre actuï al moment, a vegades pot trigar anys a fer efecte.


Cobalto - Laila Tafur & Alba Rihe - APdC\nInici / Agenda / Cobalto – Laila Tafur & Alba Rihe\nCobalto - Laila Tafur & Alba Rihe\nDel 26 al 27 de febrer del 2021\nPreu socis APdC: 11,25\nCobalto és un estat íntim d’improvisació i reciclatge la gramàtica del qual és el loop, a manera de pràctica que indueix un estat hipnòtic. A través del beat i el cansament emergeixen expressions que transformen el cos, activant la comunicació des d’un altre punt de la consciència. Dels sons a l’humor, de la paraula al cant, del cansament a la vestimenta, del silenci a la música. Rihe i Tafur vénen de diferents disciplines, una canta l’humor, l’altra balla la carn, però ambdues, àvides d’esquerda es dirigeixen al lloc de l’altra. Sense prejudicis, amb fonts compartides, múltiples metodologies i eines, i estructures col·laboratives al màxim. Què té de cantar el ballar? Com posar els discursos en acció?


Qualita Solutions & Consulting presenta send2sign, la plataforma per a la gestió dels processos de signatura digital – Sant Cugat Empresarial\nsend2sign és la solució per a la gestió dels processos de signatura electrònica que protegeix la identitat i el medi ambient.\nQualita Solutions & Consulting, és una empresa tecnològica dedicada a la consultoria en el sector IT amb més de 14 anys d’experiència. L’empresa ha desenvolupat send2sign, l’eina que permet la signatura digital d’arxius per part de diferents persones de dins o fora de les empreses. “Un instrument pràctic i senzill que accelera la signatura de tota mena de documents. Per exemple, contractes, sol·licituds d’intervenció i ordres de compra. Ara, signar un document Word, Excel, Power Point o PDF és molt ràpid i còmode”.\nsend2sign ha estat creat per a les empreses que volen automatitzar i simplificar els processos de signatura.\nEls 3 tipus de Signatura Electrònica\nÉs l’equivalent a una signatura manuscrita ideal per a fer-la servir en espais presencials o en mobilitat. S’utilitzen tablets especials que recullen les dades biomètriques del signant. És a dir, la pressió que plasma en escriure, la velocitat, la durada i l’estil del signant. Aquesta informació pot ser admesa i aprovada per un perit cal·lígraf a posteriori. Amb la Signatura Biomètrica es crea automàticament un arxiu PDF en el qual consten rúbriques de les persones que han signat el document. Aquest model ha estat ideat per al seu ús en oficina i fora d’aquesta. Resulta especialment còmode per a visites a domicili, inspeccions o altres serveis socials.\nLa signatura Remota es pot emprar des de tots els dispositius, ja sigui ordinador, tablet o smartphone. A més, és molt pràctica perquè no requereix instal·lació prèvia. Per garantir la identitat del signant, el sistema envia un correu electrònic a la seva adreça de correu electrònic. Un cop l’usuari inicia el procés de signatura, rep un codi numèric OTP (One Time Password) en el seu telèfon mòbil. És llavors quan l’usuari introdueix el codi numèric a la plataforma, confirmant així el seu beneplàcit.\nLa signatura Remota és perfecta per a aquelles empreses que necessiten una plataforma senzilla i ràpida per als seus empleats i per al personal extern a l’organització. La Firma Remota està destinada a les companyies que volen apressar els seus procediments sense prescindir de la seguretat jurídica que necessiten.\nLa signatura Centralitzada és molt recomanable per a les empreses que amunteguen gran quantitat de documents. Es pot signar amb qualsevol dispositiu que emmagatzemi el certificat digital de persona física amb seguretat, mitjançant els serveis cloud.\nPer poder usar la signatura Centralitzada és imprescindible tenir un certificat digital de persona física. Aquest certificat es conserva en un servidor HSM. La Firma Centralitzada es considera com a firma avançada o qualificada. Això dependrà de l’entitat que custodia les claus de la signatura i de la utilització dels diferents components d’autenticació previs a l’activació de la clau. Amb aquest servei, el signant decideix si vol signar els documents de manera individual o en una sola vegada.\nL’administrador introdueix les dades personals de les persones signants a la plataforma send2sign per donar-los d’alta.\nSón els documents on s’especifica el tipus de signatura, les ubicacions de la mateixa firma i les persones que signaran.\nEs tracta dels arxius que els usuaris pugen a la plataforma. Els administradors assignen a les persones signants i escullen el tipus de signatura per a cada un.\n● Automatitza i millora el mètode de signatura.\n● Redueix el consum de paper i de tinta. Es minimitza la petjada ecològica de les empreses.\n● Disminueix l’espai dedicat a l’acumulació d’arxius.\n● Transforma els processos de signatura, amb send2sign són 100% digitals.\n● Millora el control: Facilita i unifica els processos de signatura, es registra la situació en què es troba cada document.\n● Les signatures són vàlides jurídica i legalment.\nQualita Solutions & Consulting va detectar que la gestió de signatura de documents és una dificultat per a les empreses. Per aquest motiu, es va associar a Validated ID i al seu servei jurídic ViDSigner. Aquest servei opera sota la figura d’un prestador de serveis de confiança i dota de les màximes garanties de seguretat a l’acte de signatura. La plataforma send2sign integra ViDSigner amb una una interfície user friendly que facilita el procés de signatura dels documents.\nEvita costos innecessaris i guanya tranquil·litat\nEl Reglament (UE) 910/2014 sobre identificació electrònica i serveis de confiança (EIDAS) ha canviat els serveis de tercers i, actualment, amb la incorporació de ViDSigner, es configura com un servei de confiança. ViDSigner aconsegueix firmes qualificades en els contextos apropiats.\nViDSigner possibilita les transaccions electròniques realitzades entre diferents regions de la UE així com de la resta del món. A més, aquestes firmes mostren evidències que justifiquen la identitat del signant.\nSignatura amb validesa legal\nViDSigner respecta els últims estàndards internacionals en totes les fases tecnològiques. Gràcies a això, garanteix que els documents signats són i seran validables en el temps. Amb això, l’interessat evita recórrer al prestador o a les parts que van intervenir durant el procés de signatura.\nEl servei jurídic ViDSigner compleix amb el format PAdES-LT, que garanteix que una vegada s’ha signat, els documents són validables a llarg termini, sota qualsevol persona i amb total independència del prestador.\nFinalment, també compleix amb la norma ISO. Aquesta norma especifica com s’han de recollir i codificar les dades biomètriques d’una signatura manuscrita realitzada sobre qualsevol dispositiu digital.\n8 maig 2019|Associats|


Josep Bargalló anuncia la reobertura de l'escola rural de Palau de Santa Eulàlia - Empordà\n"Hi ha motius de tot tipus -pedagògics, de país, de territori i de societat- per dir que les escoles petites tenen molt de futur", ha comentat el conseller\nEMPORDA.INFO 09.10.2020 | 16:27\nLa reunió entre les institucions. EMPORDA.INFO\nLa reunió entre les institucions.\nEl conseller d'Educació, Josep Bargalló, ha anunciat avui la reobertura de l'escola rural de Palau de Santa Eulàlia, tancada des de la dècada de 1970. Ho ha manifestat durant la visita que ha dut a terme a aquest poble de L'Alt Empordà i a Castell-Platja d'Aro.\nEl conseller ha expressat la importància d'obrir escoles, especialment en pobles de zones rurals: "Hi ha motius de tot tipus -pedagògics, de país, de territori i de societat- per dir que les escoles petites tenen molt de futur. És per això que ens hem de plantejar tornar a obrir escoles. Tenim la certesa que els grups petits tenen més virtuts que els grups grans".\nJosep Bargalló i l'alcalde de Palau de Santa Eulàlia, Xavier Camps, han visitat l'edifici propietat municipal on s'ubicarà la nova escola del poble. El conseller ha explicat que per obrir una nova escola calen tres requisits: un mínim d'alumnes –entre 13 i 15-, que l'alumnat estigui sostingut en el temps i que disposi d'un espai adequat: "Palau de Santa Eulàlia compleix tots els requisits per tornar a obrir l'escola. I com que compleix tots els requisits, la tornem a obrir".\nBargalló ha destacat que les famílies poden confiar en el projecte de la nova escola: "L'avantatge de l'obertura d'una escola és que si es crea des de zero la inspecció educativa treballa per seleccionar el professorat adequat per una escola petita, que vol treballar en un context territorial concret i que aposta per fer un projecte educatiu lligat al territori i al futur. Hem de garantir no només la infraestructura, sinó també una comunitat futura educativa convençuda".\nNova construcció de l'Escola Fanals d'Aro\nA continuació, Bargalló s'ha desplaçat a l'Ajuntament de Castell-Platja d'Aro on l'ha rebut l'alcalde del municipi, Maurici Jiménez. Posteriorment, han signat el conveni de col·laboració entre les dues administracions per a la nova construcció de l'Escola Fanals d'Aro.\nEl titular d'Educació ha avançat que s'han iniciat els processos per construir l'escola, que es durà a terme a través "d'un procés participatiu que serà ràpid, per veure quin tipus d'escola es vol i així poder tirar endavant el projecte". Bargalló també ha agraït a l'Ajuntament la seva corresponsabilitat. En acabar, conseller i alcalde han mantingut una trobada amb l'equip directiu del centre i han visitat els terrenys on s'ubicarà l'escola.\nPalau de Santa Eulàlia inicia l'elaboració del Pla local d'habitatge.


Tots els rebrots de coronavirus del territori valencià\nEl territori valencià ja compta amb 15 brots de coronavirus\nAra com ara, hi ha uns 158 brots de coronavirus actius en tota Espanya\nAinhoa Machí Rosell\ndijous, 16 de juliol 2020 - 21:10h\nEl territori valencià ja compta amb 15 brots | RTVE\nAra com ara, hi ha uns 158 brots de coronavirus actius en tota Espanya, tot i que des de què acabà l'estat d'alarma se n'han detectat 224 tal com a revelat el ministre de Sanitat, Salvador Illa. La comunitat més afectada per estos rebrots és Catalunya, a on preocupa especialment el de la comarca del Segrià (Lleida), que ja acumula 16 brots actius amb 2.044 casos confirmats i dos morts.\nEn el cas del territori valencià, són 15 els brots actius en 14 localitats, segons l'última actualització de la Conselleria d'este dijous 16 de juliol. Els últims brots registrats són els de Benidorm, en la Marina Baixa (Alacant), i Peníscola, en la comarca del Baix Maestrat (Castelló).\nRafelbunyol - 25 de juny\nEl primer brot que es va detectar en la Comunitat Valenciana va ser el de Rafelbunyol, en la comarca de l'Horta Nord (València). Va ser el 25 de juny quan es confirmava un rebrot en l'empresa càrnia Uvesa.\nCastelló - 29 de juny\nUns dies després, el 29 de juny, es confirmava un brot en el barri de Sant Llorenç de Castelló de la Plana. Este es produïa després de la celebració d'una festa de Sant Joan amb persones de diversos nuclis familiars. Fins a 35 persones s'han contagiat.\nBurjassot - 7 de juliol\nEl 7 de juliol es registrava un nou brot en la comarca de l'Horta Nord (València), esta volta en Burjassot. Sis persones d'una mateixa família donaven positiu després de celebrar un aniversari.\nLlíria, València i Cullera - 8 de juliol\nUn dia després, el 8 de juliol, la Conselleria de Sanitat Universal i Salut Pública confirmava quatre brots nous. Un d'ells en Llíria, en el Camp de Túria (València), a on s'han contagiat tres persones d'una mateixa família. En València es confirmaven dos: un en una casa d'acollida amb cinc positius i un amb cinc casos d'una mateixa família. També es confirmava un en Cullera, en la Ribera (València), amb tres positius en un centre d'acollida.\nFoios - 11 de juliol\nL'11 de juliol es detectava un nou brot en l'Horta Nord. Diverses persones d'una mateixa família donaven positiu en la localitat de Foios i ara ja en són 12.\nBorriana i Santa Pola - 13 de juliol\nEn la província de Castelló es confirmava un nou brot, esta volta en Borriana (Plana Baixa), amb quatre positius d'una mateixa família el 13 de juliol. Eixe mateix dia, també es registrava un primer brot en Santa Pola, en el Baix Vinalopó (Alacant), amb un brot familiar amb quatre positius.\nFortaleny - 14 de juliol\nUn dia després, el 14 de juliol, es torna a registrar un brot en la Ribera (València), amb tres positius en una mateixa família en la localitat de Fortaleny.\nSanta Pola i Gandia - 15 de juliol\nAhir mateix, es confirmaven dos brots nous. Un segon en Santa Pola, en el Baix Vinalopó (Alacant) amb quatre treballadors contagiats en un dinar d'empresa, i un en Gandia, en la Safor (València), amb deu persones d'una família contagiades amb extensió a contactes.\nBenidorm i Peníscola - 16 de juliol\nEste dijous, s'han confirmat dos nous brots. Un en Benidorm, amb quatre positius en una família i un altre en Peníscola amb tres persones contagiades.\n"Sanidad refuerza la plantilla con más de 9.000 contratos" "Suspenen els concerts en la Marina de València en l'últim moment"


JNC de Sabadell: La JNC del Vallès Occidental Sabadell a l'EE'10\nLa JNC del Vallès Occidental Sabadell a l'EE'10\nDel 29 de juliol a l'1 d'agost es va dur a terme la XXVIII Escola d'Estiu Ramon Trias Fargas, sota el títol "PREPARATS PEL CANVI". On es van tractar en diferents xerrades i tallers temes com: Valors, lideratge, política 2.0, estratègia electoral, després del 10J què?...\nLa JNC de la Comarca hi va ser molt present, tan a nivell de participació com a nivell d'organització.\nCal destacar, també, l'entrega dels premis Ramon Trias Fargas a: RAC 1, per el seu lideratge en el panorama radiofònic català i la celebració del seu 10è aniversari i al Sr. Jaume Cabré, com a reconeixement a la seva dedicació i defensa de la llegua catalana mitjançant les seves obres literàries.\nTanmateix, el castellarenc Jordi Taló, va guanyar el Premi d'assaig Polític, "Compromís, progrés i pàtria", que enguany erà la 4a edició.\nPer cert, hem de donar les gràcies al nostre company Marc Vidiella per les fotografies!!! Ets tot un artista!!!\n20 d’agost de 2010 a les 11:30\nUn espai per a tu!


Les Borges Blanques celebra la festivitat de Sant Salvador | Catalunya Religió\nLes Borges Blanques celebra la festivitat de Sant Salvador\n(Bisbat de Lleida) Les Borges Blanques ha celebrat aquest dissabte la tradicional Festa de Sant Salvador. Organitzada per l'Associació d'Amics de Sant Salvador, enguany la celebració s'ha iniciat amb una missa a l'aire lliure presidida pel sacerdot Josep Soler.\nA continuació s'ha presentat el primer gegant de l'Associació, anomenat Salvador, i creat per Manel Vidal, del Grup Vivall de les Borges Blanques. Tot seguit s'ha fet una ballada de sardanes, interpretada pels integrants de la cobla Vents de Riella. La festa ha acabat amb el tradicional sopar de germanor sota els pins.\nL’Associació d’Amics de Sant Salvador està formada per veïns i veïnes de les Borges que treballen de forma desinteressada per conservar el patrimoni del municipi. L’Ermita de Sant Salvador és un espai emblemàtic de les Borges, declarat Bé Cultural d’Interès Local l’any 2002, i que cada agost acull aquesta festa en honor al sant, on participen unes 300 persones.\nLleida, Actes, Tradicions


Dimecres, 08 Desembre 2021 21:29\nTercera edició del concurs de truites "Quins ous al Modoni"\nLlagostera ha celebrat aquest dimecres la tercera edició del concurs de truites “Quins ous al Modoni”, organitzat per l’Associació Cultural Moixiganga i el bar musical el Modoni. Hi han participat un total de 8 cuiners que han mostrat les seves habilitats culinàries amb els ous i els fogons. El primer premi del jurat ha estat pel duet de Fum Sushi, format per Ricardo Prudencio i Jordi Clara i el premi del jurat popular ha estat per una parella de cuiners gallecs, que ningú sabia massa bé d’on havien sortit.\nDimarts, 07 Desembre 2021 09:22\nLlagostera ha disputat aquest cap de setmana el primer torneig del videojoc de futbol FIFA. La competició, oberta a tothom a partir de 12 anys, ha tingut lloc al local Polivalent on hi han participat prop de 50 jugadors. Els guanyadors, d’aquesta primer edició, organitzada per l’Àjuntament de Llagostera, han estat Àlex Sabater, Marc Turon, Christian Paradeda i Cristian Romero. A tots ells se’ls ha guardonat amb una Targeta PlayStation Network carregada per valor 150 euros, 100, 50 i 20 euros respectivament.\nDijous, 02 Desembre 2021 06:59\nEl judici contra Pau Sànchez, acusat de llançar suposadament una pedra a la Policía Nacional durant les mobilitzacions que hi va haver a Girona contra la sentència del procés, ha quedat suspès fins al 6 de juliol. El jove llagosterenc s’enfronta a una pena de sis anys i mig de presó.\nLa defensa va demanar la suspensió del judici perquè no volen que els policies que van detenir a Pau Sànchez declarin per videoconferència.\nAhir, un grup de Llagosterencs, entre ells l'alcalde de Llagostera, Antoni Navarro, i diversos regidors de l'equip de govern de l'Ajuntament van mostrar el seu suport concentra-se a les portes davant de l’Audiència a Girona.\nLa mare de Pau Sànchez, en declaracions a elpoll.tv, s'ha mostrat molt agraïda pel suport rebut per part de la gent de Llagostera i de l'Ajuntament, "en aquests moments tan complicats per nosaltres".\nDimecres, 01 Desembre 2021 11:53\nL'Ajuntament destina 10.000 € per fomentar el comerç local amb una inversió induïda de 60.000 €\nEs repartiran 500 targetes de 20 € a tots els que acreditin haver gastat 100 € en establiments del municipi\nSota el lema "Aquest Nadal comprar a Llagostera té premi!", l'Àrea de Promoció Econòmica de l'Ajuntament de Llagostera impulsa una campanya de foment del comerç local. La campanya comença avui, 1 de desembre, i s'allargarà fins al 31 de desembre.\nLa campanya consisteix en repartir targetes moneder carregades amb 20 € per a tots aquells que acreditin, amb tiquets de compra, haver fet compres per valor de 100 euros en comerços locals (queden fora les grans superfícies comercials d'alimentació).\n"Amb aquesta campanya volem potenciar el consum en el comerç local de Llagostera durant aquests dies de Nadal" tal i com ha explicat el regidor de Promoció Econòmica, Eduard Diaz. En total es destinaran 10.000 euros repartits en 500 targetes de 20 € que es podran utilitzar entre el 15 de febrer i el 31 de març del 2022 a tots els establiments de Llagostera que s'han adherit a la campanya (botigues, outlets, bars, restaurants...).\nPer aconseguir la targeta, només cal guardar els tiquets que individualment o sumats arribin a 100 euros de les compres efectuades de l'1 al 31 de desembre. Per sol·licitar la targeta caldrà fer-ho presentant una instància fins al 12 de gener. A Llagostera les fetes nadalenques arriben carregades d'activitats per a totes les edats. Una d'elles és la Fira de Nadal que tindrà lloc el dissabte 18 de desembre a la plaça Catalunya que coincidirà amb l'encesa dels llums i de l'arbre de Nadal amb la participació dels alumnes de l'Escola de Música i es lliuraran els premis del concurs d'aparadors de Nadal.\nMés informació a llagostera.cat\nDilluns, 29 Novembre 2021 07:32\nPremi Cirera d’Arboç per a la Caminada Memorial Isabel Vila\nLa Caminada Memorial Isabel Vila, votada unànimement pel jurat, ha rebut el XXV Premi Cirera d’Arboç, dels Premis Les Gavarres, que atorga el Consorci de les Gavarres. La caminada reivindica la gesta realitzada per la primera dona sindicalista catalana, Isabel Vila, i altres persones de Llagostera, que van caminar durant vuit hores per auxiliar els ferits del Foc de la Bisbal el 6 d’octubre de 1869.\nLa caminada s’ha anat duent a terme des de l’any 2000 gràcies a la col·laboració d’associacions, ajuntaments i de gent compromesa amb el territori, la història i la ideologia que Isabel Vila representa. Actualment hi participen els pobles de Llagostera (sumant-hi la gent de Cassà), la Bisbal i Calonge i s’organitzen tres punts de sortida per trobar-se tots al peu del puig d’Arques i cantar la cançó popular d’«Isabel Cinc Hores».\nLa finalitat del Premi Cirera d’Arboç és valorar les accions directes i palpables dutes a terme en l’àmbit de les Gavarres i recompensar les persones físiques o jurídiques o bé els col·lectius que hagin contribuït amb la seva activitat a la conservació, la millora o la descoberta dels valors del massís.\nL’acte ha tingut lloc aquest divendres 26 de novembre al pavelló de Mont-ras, on han participat el president del Consorci de les Gavarres i vicepresident primer de la Diputació de Girona, Pau Presas; l’alcaldessa de Mont-ras, Vanessa Peiró, i la directora dels Serveis Territorials del Departament d’Acció Climàtica, Alimentació i Agenda Rural a Girona, Elisabeth Sánchez.\nEl XXXI Premi Joan Xirgo, va ser per Joan Perich Romero per al «Recull Pugnau». Es tracta d'una proposta de recerca a partir d'una recopilació d'articles sobre la vida de la gent de les Gavarres que es van escriure entre el 1964 i el 1975.\nPàgina 7 de 225


22 empreses lleidatanes han participat a la Ronda de Finançament de GLOBALleida - Teleponent\nInici Economia 22 empreses lleidatanes han participat a la Ronda de Finançament de GLOBALleida\n22 empreses lleidatanes han participat a la Ronda de Finançament de GLOBALleida\nDes del 2012 a través de les rondes de finançament organitzades per aquest consorci, han participat 240 empreses que han sol·licitat recursos per un valor de més de 23M€\nGLOBALleida, com a promotor financer i dinamitzador de l’emprenedoria i l’empresa, amb l’objectiu d’apropar al teixit empresarial de la província recursos per a endegar i consolidar els seus projectes de negoci, ha reunit aquest divendres a Lleida, representants de l’Institut de Crèdit Oficial ICO i l’Institut Català de Finances ICF per tal de presentar i donar a conèixer els seus productes i instruments financers a vint-i-dos empreses del conjunt del territori.\nLa ronda de Finançament ha començat amb una xerrada informativa en la què, representants de les entitats financeres ICO i ICF han explicat les característiques dels diferents tipus de productes dels què disposen, depenent de cada projecte empresarial.\nPer la seva part, Rosalia Martos, representant de l’àrea de Mediació amb Entitats Financeres de l’Institut de Crèdit Oficial (ICO), ha destacat que, les Línies ICO 2019 han millorat les seves condicions per adaptar-se a les necessitats de finançament de les empreses. Entre les novetats que presenten, destaca l’eliminació de la diferència de conceptes finançables per terminis, permetent cobrir el 100% de les necessitats de l’activitat empresarial fins a 20 anys, tant inversió com liquiditat; l’ampliació a 3 anys del període de carència de capital per a les operacions formalitzades a un termini superior a 10 anys i la implantació de mesures per simplificar la tramitació, els procediments i la gestió de les operacions.\nA desembre de 2018, pel que fa al total de les línies de finançament ICO, a nivell nacional s’han concedit 2.499M€ dels quals, el 19,41% pertanyen a Catalunya, i concretament per Lleida ha suposat 21,24M€ repartits en 330 operacions\nTanmateix, Vicenç Bascuñana, delegat comercial, de l’Institut Català de Finances, ha destacat que el 97% del finançament ICF va dirigit a pimes i emprenedors. En els darrers 5 anys l’ICF ha donat suport a 946 empreses de les terres de Lleida per un import total de 198MM€ i que han permès crear i mantenir 20.433 llocs de treball. L’ICF finança de forma directe i cofinançat amb altres entitats financeres tradicionals, així com també faciliten avals i cofinancen amb inversors privats per adaptar-se a les necessitats de les empreses.\nUn cop finalitzada la sessió informativa, deu de les 22 empreses que han assistit a la jornada, han mantingut una entrevista individual amb els representants de les entitats financeres convidades, per tal d’analitzar les seves necessitats de finançament, amb un total de 1.080.000€ sol·licitats.\nDes de 2012, en les Rondes de Finançament o Workshops Financers organitzades per GLOBALleida han participat 240 empreses que han sol·licitat recursos per un valor de més de 23M€.\nArticle anteriorPenelles superarà el centenar de grafitis amb la quarta edició del festival Gargar\nArticle següentEl Sr. Postu presenta el seu nou llibre solidari “Sóc més de l’Oest”


La Policia Local de Cambrils i l’Agència Catalana de Consum inicien la campanya "Joguina Segura" — Ajuntament de Cambrils\nLa Policia Local de Cambrils i l’Agència Catalana de Consum inicien la campanya "Joguina Segura"\nEsteu aquí: Inici / Cambrils / Ajuntament / Comunicació / La Policia Local de Cambrils i l’Agència Catalana de Consum inicien la campanya "Joguina Segura"\nLes primeres inspeccions es van portar a terme ahir al matí a quatre establiments del municipi. S’han intervingut diferents articles adreçats a infants que no complien la normativa de seguretat.\nData de publicació: 21/12/2018\nLa Policia Local de Cambrils i l’Agència Catalana de Consum van iniciar ahir dijous, 20 de desembre, l’operatiu “Joguina Segura” per controlar l’estat d’aquests productes adreçats als infants, en el marc de la campanya nadalenca per al consum segur. En el dispositiu també hi van participar Inspecció de Treball i Seguretat Social, Mossos d’Esquadra i el Cos Nacional de Policia.\nL’actuació conjunta va consistir en la inspecció de quatre establiments: dos comerços minoristes multipreus i un de compra-venda de productes de segona mà. El resultat va ser la detecció de diversos incompliments, que les persones responsables hauran d’esmenar i la retirada d’un total de 149 joguines. Entre els incompliments detectats hi ha la manca d’advertiments de seguretat i del marcatge de la CE, no informar del fabricant ni indicar el número de lot i altres incompliments d’etiquetatge.\nL’objectiu de la campanya és controlar comprovar que els articles que exposats a la venda i adreçats als infants s’ajustin a la normativa de seguretat, estiguin ben etiquetats i no es confonguin amb armes de foc.\nLa Policia Local ha valorat molt positivament l’inici de la campanya i l’evolució descendent del nombre joguines comissades des que es van començar a fer aquestes inspeccions, ja que això significa que les campanyes han funcionat i els comerços que no complien la normativa s’han adaptat. Cal tenir en compte que en l’operatiu de l’any 2014 es van haver d’immobilitzar quasi 500 joguines.\nLes inspeccions es complementen amb la campanya informativa de l'Agència Catalana del Consum "Amb joguines segures, jugaràs més i millor" per conscienciar a les persones consumidores perquè comprin en establiments de confiança i parin molta atenció a l'etiquetatge. Els consells es poden consultar en aquest web http://consum.gencat.cat/ca/detalls/noticia/Campanya-joguines-segures


Jaume Barberà - Desproveïment | NacióDigital\n«És ben curiós que es permeti que una sola empresa controli més del 20% del comerç marítim del món»\nper Jaume Barberà, 25 d'octubre de 2021 a les 20:00 |\nEl primer trimestre d’aquest any, un amic meu em va comentar que el seu fill li va demanar, pel seu aniversari, una targeta gràfica, concretament, un dels últims models de la casa Nvidia. D’entrada, va pensar que es conformava amb poca cosa. Així és que se’n va anar a la botiga on normalment compra productes informàtics i li va faltar molt poc per no tornar-hi mai més de l’ensurt que se’n va emportar. Resulta que li van demanar, per la targeta, 2.800 euros, és a dir, el doble del que havia pagat per l’ordinador, que tenia només un any i mig i, a més, li van dir que el preu, al final, podria ser un altre, més alt, evidentment. Va demanar si li podien explicar per què era tan cara i li van dir que les compraven totes els que fan mining de criptomonedes i que, a més, a causa de la pandèmia, se’n produïen moltes menys. No va entendre res i se’n va anar sense la targeta.\nPassat el temps, com ho podem veure ara, el que va experimentar el meu amic són les disfuncions del mercat que ara tots patim, ja sigui perquè no tenim el que demanem o perquè no ho volem comprar per tenir uns preus prohibitius a causa d’haver-hi més demanda que oferta.\nLa setmana passada, el que es considera el millor diari del món, The New York Times, ja va dedicar molt espai a parlar del que ells van titular “How the Supply Chain Broke, and Why It Won’t Be Fixed Anytime Soon” (Com es va trencar la cadena de subministrament i per què no s’arreglarà aviat).\nLa pandèmia ens ha demostrat, de la forma més crua possible, com la fallida sistèmica de protecció dels estats ha provocat, de moment pel cap baix, més de 15 milions de morts al món. Ens ha demostrat, també, que cap govern tenia cap pla preparat per acarar el que hem viscut.\nNo hauríem d’exigir, com a ciutadans, responsabilitats? Tantes cimeres, tants informes i tantes escenificacions per res. Arriba la pandèmia i ens agafa a tots com ens va agafar. La pandèmia també ens ha demostrat que hi ha tantes explicacions del virus com epidemiòlegs, matemàtics, estadistes, periodistes, etc. I el que ens ha ensenyat, també, és que no hi ha cap mena de governança mundial.\nÉs ben curiós que amb el munt d’organismes mundials que hi ha que fan estudis, informes i el que us vulgueu imaginar no n’hi hagi cap de reconegut que en el seu moment hagués dit que era suïcida concentrar la producció mundial en molt poques mans. Ben curiós, Com també és ben curiós que es permeti que una sola empresa controli més del 20% del comerç marítim del món. O que tres empreses – i soc generós- siguin les responsables de la producció de més del 80% dels microxips del món.\nTampoc se sabia, pel que es veu, que la recuperació econòmica podria fer que un contenidor que abans costava 3.700 dòlars transportar-lo de Xangai a Los Angeles ara en costi més de 17.000. No sé si hi haurà problemes per comprar aquest Black Friday o per les festes nadalenques. No ho sé. Si faig cas als professionals de la logística, sí, tindrem problemes. Però jo ja he après a ser molt escèptic en gairebé tot.\nPodríem aprendre alguna cosa del que hem viscut? Per exemple, és sostenible i racional menjar kiwis que es fan a 12 mil quilòmetres de distància? És normal que a Europa no hi hagi ningú que fabriqui microxips?\nMés coses. Quina és l'estructura industrial d’Espanya? Quin percentatge de la indústria espanyola depèn d’Àsia? Hi ha empreses que en aquests moments ja ho estan passant molt, però que molt malament. Falta material de construcció, falta coure, falta ferralla, falta fusta, falta paper, falta vidre, falta cartró, falten xips... On són els estocs estratègics? Com es poden fer els pressupostos de la construcció d'una casa, d’un grup d’habitatges, si no saps què pagaràs demà pel ferro ni quan t’arribarà?\nÉs ben cert, la pandèmia no s’ha acabat, en tots els sentits. Ho preguntarem a l’OCDE, al Banc Mundial, a l’OMS, a l’FMI i, evidentment, als seus experts. Ells ens ho diran. Segur. Ep, me n’oblido d’un, que sempre parla. Em refereixo al governador del Banc d’Espanya. No se sap què fa, però sempre que diu alguna cosa va en contra dels que cobren menys que ell.\nSimplesa en les anàlisis\nPer LectorCritico el 26 d'octubre de 2021 a les 14:53\nCrec que l'articulista no va gaire lluny en les seves anàlisis. Ben cert és que poques empreses estan en disposició de fabricar xips però quina solució proposa: l'expropiació de les patents tant dels xips com de la maquinaria que els fabrica? Amb solucions populistes com aquestes, espantem el talent i la innovació de les empreses que ja hi són i les que hi podrien invertir ja que no tindrien garanties de treure benefici de les seves creacions i no cola allò del benefici desproporcionat perquè aquests diners es reinverteixen en l'empresa per nous llocs de treball i més línies d'investigació. El fet de tractar l'empresariat com a delinqüents ens empobreix i molt. Potser caldria mirar que fan les socialdemocràcies nòrdiques i deixar de comprar el populisme de certs discursos. Cal entendre molt bé que de bones intencions està l'infern empedrat i avui dia amb certs discursos de Podem i Rufián no tinc molt clar que anem en la bona direcció.


llegum – Pàgina 2 – Els fogons de la Bordeta\n20 febrer 2012 20 febrer 2012 82 comentaris\nSemblava impossible, però gràcies a tota la colla que us heu animat a participar a la Recepta del 15 hem quasi igualat la marca del mes passat, i potser ho farem amb algunes receptes més que han d’arribar encara, amb 115 propostes per fer croquetes!\nGràcies a tots per fer moure aquest repte mes a mes!\nPer no faltar a la tradició, i com que avui és dia 20, publiquem l’anunci de la proposta que us fem pel mes que ve: les llenties.\nTeníem ganes de fer pel 15 un ingredient el més bàsic i senzill possible que admetés una infinitat de variacions, i hem cregut que res millor que un bon llegum com les llenties per motivar la vostra creativitat!\nPels més nous, que n’hi ha molts, recordem que penjarem les receptes el dia 15 de març, però que si us va millor fer-ho abans o després no hi ha cap problema per publicar cadascú quan pugui. L’únic que us demanem és que ens deixeu aquí al bloc un comentari amb l’enllaç a la recepta que presenteu, així ens facilitareu el recull de totes les propostes i serà molt més ràpid fer l’índex.\nAh! I si no teniu bloc però us fa gràcia participar al 15 només cal que ens envieu un mail a elsfogonsdelabordeta@gmail.com amb la vostra recepta i una foto, nosaltres ens encarregarem de publicar-la!\nAcabem remetent-vos a la nostra secció de la Recepta del 15, on podreu veure l’índex complet de totes les convocatòries, tant del 2011 com del 2012.\n15 Abril 2011 1 Agost 2011 51 comentaris


Miralls personalitzats BCN\nAconsegueix un record únic de la ciutat comtal: els miralls personalitzats de BCN\nMiralls personalitzats BCN:-vos el millor record\nQuan es visita una ciutat per primera vegada, o en múltiples ocasions, sempre es decideix comprar algun record per no oblidar aquesta estada. Normalment aquests records solen ser samarretes, gorres, imants o fins i tot menjar típic de el lloc on siguis. No obstant això, cada vegada més s'està portant la idea d'aconseguir miralls personalitzats on la part pràctica i la part de disseny estan a la mateixa altura. Cada vegada més, els miralls de ciutats com els miralls personalitzats de Barcelona estan causant furor a les principals ciutats de l'món.\n¿L'èxit dels miralls personalitzats de Barcelona? L'ús que poden tenir gràcies a la seva grandària compacta i la quantitat d'ús que pots fer amb això. A més, a l'ésser un producte tan versàtil el pots portar a sobre durant el teu dia a dia a la motxilla oa la teva bossa, o sempre el podràs utilitzar al gimnàs o per posar-te les lents de contacte en qualsevol moment fora de casa. Així mateix, un mirall personalitzat de Barcelona et farà recordar aquesta ciutat en la qual vas estar de viatge o que algú et va regalar perquè es va recordar de tu, i durant el teu dia a dia t'acompanyarà sempre que utilitzi el mirall.\nUna altra de les característiques d'aquests miralls personalitzats BCN és la seva customització. És a dir, tant és si són miralls personalitzats a Madrid o de qualsevol altra ciutat, que es podran realitzar i lliurar sense cap tipus de problemes. Gràcies a la nostra eina de disseny en línia podràs idear tot tipus de dissenys, imatges o frases des de qualsevol lloc. I amb el nostre equip de transport, la teva comanda arribarà a tots els llocs que vulguis.\nRegala miralls personalitzats BCN en altres àmbits\nD'altra banda, cada vegada més empreses estan decidint obrir el mercat dels regals promocionals en l'àmbit dels miralls per a empreses ja que aquests articles augmenten la utilitat dels productes i permeten que els clients i futurs clients s'acordin més de la marca. I això genera una visibilitat de la marca molt constant.


'El peral salvaje', l'enèsima joia de Nuri Bilge Ceylan, es projecta a La Mostra de CineBaix | La Mostra de CineBaix\n'El peral salvaje', l'enèsima joia de Nuri Bilge Ceylan, es projecta a La Mostra de CineBaix\nLa pel·lícula és un brillant retrat de les contradiccions de la societat turca.\nEl Festival de Cinema de la Mediterrània i el Llevant sempre ha apostat per les noves veus de la cinematografia internacional, aquells debutants que ens ofereixen visions diferents i fresques de la cultura, els conflictes socials i el context general del seu país de procedència. Les seves mirades, però, vénen influenciades pels grans mestres del setè art, i entre ells ja podem comptar a Nuri Bilge Ceylan. El director turc, de 60 anys, s'ha convertit en una institució en el circuit de festivals, on la projecció d'una nova pel·lícula seva és tot un esdeveniment. Amb el seu estil evoca el talent d'altres grans cineastes europeus del segle passat, canalitzant l'existencialisme d'Andrei Tarkovski o el sentimentalisme passional de Michelangelo Antonioni, però aconseguint al mateix temps construir la seva pròpia perspectiva.\nLa Mostra de Cinebaix acull la projecció del seu últim film, El peral salvaje, on explica la història d'un apassionat de la literatura que sempre ha volgut ser director. Quan el protagonista torna a la ciutat on va néixer, a la part més rural de Turquia, lluita per aconseguir diners suficients per publicar la seva obra, però els deutes del seu pare li posaran la situació molt difícil. Nuri Bilge Ceylan elabora d'aquesta manera una exploració del pes de la família, de l'herència, en una pel·lícula amb grans dosis d'emoció i també de sentit de l'humor. El director, que va guanyar la Palma d'Or (amb Sueño de invierno) i el Gran Premi del Jurat (amb Érase una vez en Anatolia) al Festival de Cannes, agafa suport més que mai a les paraules per submergir-se una vegada més a les profunditats de l'ànima humana i les profundes contradiccions de la societat turca.\nEl peral salvaje es projectarà a CineBaix dilluns 11 de novembre a les 19.15h i dimarts 12 a les 19.30h. Que no us espanti la duració (188 minuts!), perquè aquesta és una de les grans pel·lícules de la programació d'aquest any.


COOPSOLIDEM? Servei d’assessorament per la consolidació – Ateneu Cooperatiu Baix Llobregat\nServei d’assessorament per la consolidació de les cooperatives\nNecessites suport en la gestió de la teva cooperativa? Vols tenir més impacte social? Et preocupa assegurar la viabilitat econòmica? Necessites suport financer o més difusió? Necessites enfortir la teva xarxa de contactes?\nInforma’t de seguida amb nosaltres:\nL’Ateneu Cooperatiu del Baix Llobregat respondrà a les teves preguntes amb les sessions COOPSOLIDEM?\nSi necessites suport per la gestió de la teva cooperativa, voldries rebre assessorament sobre eines i recursos pel desenvolupament i la consolidació del teu negoci i el seu impacte social, o t’agradaria rebre formació en diferents àmbits relacionats amb les teves necessitats laborals com la viabilitat, la comunicació, en qualsevol d’aquests casos o per la raó que sigui, nosaltres t’ajudem!\nOferim un espai a mida de formació i acompanyament en funció de les necessitats de cada projecte, destinat a proporcionar eines de treball adequades a les persones interessades a transformar i consolidar el seu projecte d’economia social i cooperativa.\nSi estàs interessat posat en contacte amb nosaltres i demana hora amb els nostres assessors especialistes per portar a terme la creació del teu PROJECTE COOPERATIU!!!\nadmin-istrador\t2019-01-30T08:57:08+01:00\t09 novembre, 2018|General|


COMARCAL MEDIA | Grup mediàtic Comarques Centrals | Processó multitudinària per a honrar a l'Ecce Homo\nProcessó multitudinària per a honrar a l'Ecce Homo\nEl tercer dia gran de festes d'aquesta localitat de la Vall d'Albaida\nDesprés d’honrar al patró Sant Llorenç i la Santíssima Trinitat, Bèlgida dedica el tercer dia de festes a l’Ecce Homo. Fou el dilluns 12 d’agost a les nou de la nit quan la imatge amb els seus fanals encesos eixia del temple amb les notes de l’himne d’Espanya. 8 portadors la duran a coll durant tot el recorregut.\nLa creu parroquial enceta la processó més solemne i més multitudinària. Els veïns amb les seues millors gales i l’acompanyament de ciris que il·luminaran la nit, ciris que també trobem a les voreres d’alguns carrers, donen pas als xiquets vestits de comunió que desfilen davant la imatge. Darrere d’ella trobem al clergue i a les autoritats municipals. La Unió Musical Belgidense posarà les notes solemne a tan fervorós acte.\nL’Ecce Homo descansa durant l’any en la seua capella de l’església de Sant Llorenç, afegida i construïda entre 1777 i 1779 i restaurada en profunditat en l’any 1920. En l’altar major té, a més del Sagrari, un Ecce Homo de talla moderna, de 1940. L’Ecce Home, “aquest és l’home” en castellà, són les paraules pronunciades per Poncio Pilato quan va presentar a Jesús de Natzaré davant la multitud hostil; una escena que succeeix després de la de Crist lligat a la columna, la flagel·lació i la coronació d’espines. La imatge de Bèlgida està vestida amb túnica del color de la sang i brodats en or.\nL’itinerari visitarà cada carrer i cada racó del municipi, molts d’ells bellament decorats. L’Ecce Homo entrarà de nou al temple on es cantaran els seues gojos per rendir-li homenatge.\nUnes festes que han comptat amb una assistència massiva de públic i on la diversitat d’actes ha complagut a tothom. I com aquest és un municipi pirotècnic per excel·lència el fermall d’or a les celebracions el posaria aquest castell disparat per Aitana, empresa com no, de Bèlgida; un gran espectacle que va atraure moltes mirades.


La Santa Tecla del retrobament acaba amb 11.200 entrades venudes i 19.600 invitacions distribuïdes | Tots21 | Notícies de Tarragona, Reus, Tarragonés i Baix Camp\nLa Santa Tecla del retrobament acaba amb 11.200 entrades venudes i 19.600 invitacions distribuïdes\nImatges d’alguns dels moments més destacats de la festa. Fotos: Fabian Acidres\nLa Tronada d’ahir a la nit va posar punt i final a les festes de Santa Tecla 2021. Una Santa Tecla en què s’ha donat incici a la commemoració dels 700 anys de l’arribada de la relíquia del braç de Santa Tecla a la ciutat.\nPer segon any consecutiu, han estat unes festes atípiques, marcades encara per les mesures restrictives en tots els seus actes a causa de la covid19 però no per això menys lluïdes. Així ho ha expressat la consellera de Cultura i Festes de l’Ajuntament de Tarragona, Inés Solé, qui ha mostrat la seva satisfacció pel resultat tot i la situació: «Han estat unes festes modèliques, hem fet la millor Santa Tecla que podíem fer amb totes les mesures de seguretat necessàries» i ha agraït un cop més «el paper fonamental de les entitats, que han fet un esforç d’adaptació grandíssim per oferir aquesta Santa Tecla tan excepcional».\nI és que aquesta ha estat la Santa Tecla dels primers retrobaments amb gran part dels actes més tradicionals de la festa que, tot i que en formats adaptats a la pandèmia, s’han pogut tornar a realitzar. És el cas del Seguici Popular que ha pogut actuar realitzant les seves excepcionals Tandes de Lluïment al complert dalt d’un escenari a la plaça de la Font. La ciutat s’ha tornat a retrobar també amb els Balls Parlats, el Retaule de Santa Tecla, l’Entrada de Músics i molts altres actes que han tornat enguany al programa.\nSens dubte, l’altre retrobament emotiu ha estat el casteller. Després de dos anys sense activitat, el migdia del 23 de setembre, dia de Santa Tecla, la plaça de la Font tornava a acollir activitat castellera amb les quatre colles de la ciutat. Els Xiquets de Tarragona, la Colla Jove Xiquets de Tarragona i la Colla Castellera Sant Pere i Sant Pau ho van fer amb la màxima construcció permesa pel protocol, el 3de7, i els Xiquets del Serrallo per la seva part, amb un 3de6 amb agulla, més dos pilars cadascuna, en la qual ha estat la primera actuació castellera on s’aplicava el protocol casteller elaborat per l’Ajuntament de Tarragona conjuntament amb els quatre colles tarragonines i la Xarxa Saniotària Santa Tecla.\nEspectacles plens amb un públic compromès\nBalanç positiu també dels espectacles programats al Teatre Auditori del Camp de Mart, al Metropol, al Teatre Tarragona, així com en altres escenaris de la ciutat com ara la Catedral, el Parc Saavedra i la seva Terrasseta o l’Anella Mediterrània, que han rebut tots ells molt bona acollida per part del públic.\nEn aquest sentit, la consellera Inés Solé ha volgut remarcar el compromís de tota la ciutadania i ha agraït la seva responsabilitat en l’assistència als actes, la majoria d’ells amb les entrades exhaurides. En total, s’han venut més d’11.200 entrades i s’han distribuït més de 19.600 invitacions, exhaurint 46 dels 55 espectacles i arribant a una ocupació mitjana de cada acte programat d’un 98%. «Estem molt satisfets. Creiem que el sistema de fiança de 2 euros ha funcionat i hem trencat per fi amb la imatge d’entrades exhaurides i butaques buides, que era un dels objectius principals que ens havíem marcat» ha explicat Solé, qui ha conclòs remarcant que «esperem que aquestes siguin les últimes festes amb pandèmia i puguem tornar a les places i carrers de la ciutat celebrant la nostra festa de la manera més participativa possible».\n23/09/2021 Tarragona s’emociona amb una diada de Santa Tecla exprés\n23/09/2021 Galeria d’imatges de l’Ofici de Santa Tecla\n23/09/2021 Galeria d’imatges de l’acció castellera de Santa Tecla (II): L’hora de fer castells\n23/09/2021 Galeria d’imatges de l’acció castellera de Santa Tecla (I): L’entrada a plaça


CPB Serveis Salut Mental compta amb un ampli equip, format i acreditat en Psicoteràpia Focalitzada en la Transferència\nAmb aquestes últimes acreditacions, a CPB Serveis Salut Mental comptem actualment amb 11 professionals certificats en TFP.\nCom a Terapeutes especialistes TFP, comptem amb:\nDra. Montserrat Berrospi, psiquiatra (Hospital de Dia Còrsega)\nSra. María Jesús Córdoba, psicòloga (Hospital de Dia CPB)\nSra. Irene de Ángel, psicòloga (SR Lesseps)\nSra. Victoria López, psicòloga (SR Lesseps)\nDra. Luisa Morales, psiquiatra (Hospital de Dia CPB)\nDra. Núria Ribas, psiquiatra (Hospital de Dia Còrsega)\nDra. Eulàlia Ripoll, psiquiatra (CSMA Dreta Eixample – Encants – Camp de l’Arpa)\nSra. María José Vidal, psicòloga (CSMA Dreta Eixample – Encants – Camp de l’Arpa)\nI com a Supervisors especialistes TFP, comptem amb:\nSra. Maria Jesus Rufat, psicòloga\nDr. Joan Vegué, psiquiatra\nSra. Esther Verdaguer, psicòloga\nLa Psicoteràpia Focalitzada en la Transferència (Transference-Focused Psychotherapy, TFP) és una de les tècniques psicoterapèutiques que disposa d’evidència científica demostrada d’eficàcia pel tractament del Trastorn Límit de la Personalitat.\nAquesta psicoteràpia, desenvolupada pel professor Otto Kernberg, Director de l’Institut de Trastorns de la Personalitat de New York, contribueix al desenvolupament d’un sentit de la identitat estable. Es basa en la modificació dels mecanismes de defensa primitius que s’activen en la relació terapèutica i impedeixen establir patrons afectius saludables. Al principi del tractament l’objectiu principal és reduir la simptomatologia més greu i autodestructiva. Progressivament ajuda al pacient a incrementar el control sobre les pròpies emocions i a centrar-se en assolir els seus objectius de vida i a mantenir relacions afectives més satisfactòries.\nFelicitem a tot l’equip de professionals per aquest prestigiós reconeixement!\nEs reinicien les ‘Trobades amb l’Expert’ del Grup-TLP Barcelona Nova edició del Máster Salud Mental Comunitaria 2021-2022


Cinquena gamma, clau en restaurants - GRUP ALIMENTARI DISTECO\nCinquena gamma, aliments clau en restaurants\nEls aliments de cinquena gamma s’han guanyat un lloc important en la restauració, fins i tot en les més prestigioses cuines.\nLluny dels prebullits i preelaborats, els aliments de cinquena gamma uneixen cuina saludable, tradicional i de proximitat en elaborats que incorporen processos i tècniques de pasteurització i esterilització a baixes temperatures sense additius ni conservants.\nEls establiments de restauració utilitzen aliments de primera gamma (frescos) i de quarta gamma (envasats en atmosferes modificades), encara que també solen incloure conserves (segona gamma).\nMés recentment, i amb les tendències de la moda encapçalades pel retorn dels sabors més tradicionals a les cuines més reconegudes, els productes de cinquena gamma han pres la davantera.\nQuins aliments s’inclouen en la cinquena gamma\nGeneralment es tracta de preparacions que s’incorporen al final del procés d’elaboració o fins i tot en la presentació d’un plat.\nDes de fumets de peix i verdures trossejades, farciments de lasanyes o salses casolanes, aquests aliments envasats al buit, tractats a baixes temperatures i refrigerats o congelats amb tècniques d’última generació, incorporen al plat el sabor just de manera ràpida ja un preu assequible.\nRepassant la varietat d’elaboracions i tècniques disponibles, aquests productes es caracteritzen en:\nAlta qualitat i tecnologia, perquè han d’utilitzar-se matèries primeres de màxima qualitat per a garantir una terminació sense conservants ni additius, que permeti eliminar totalment microorganismes, mantenint les propietats organolèptiques i nutricionals del producte.\nVersatilitat i rapidesa, perquè es tracta d’aliments que poden incorporar-se a qualsevol plat amb només un cop de forn o a bany maria, permetent la incorporació als plats elaborats en tan sols minuts.\nMínima manipulació, perquè no requereixen més temps de cocció que l’emplatat.\nSeguretat i higiene, reduint la contaminació creuada i els riscos de toxiinfeccions, en conservar-se mitjançant el tractament al buit i amb l’etiquetatge corresponent a possibles al·lergògens.\nGestió de caducitats, perquè els aliments de cinquena gamma poden conservar-se més temps que els aliments frescos i controlar la conservació per a garantir la seva vida útil.\nPrecisió en preus i reducció de despeses, evitant el desaprofitament i gràcies al total control sobre els costos d’elaboració, incloent-hi alguns costos imprecisos com el consum d’aigua i electricitat, que es minimitzen amb l’ús dels aliments de cinquena gamma.\nVarietat i versatilitat, la qual cosa permet una àmplia elaboració de gastronòmica a partir del ventall d’opcions en la carta de cinquena gamma.\nEls aliments de cinquena gamma permeten optimitzar recursos per a l’elaboració de plats més exigents establint un preu més eficient.\nA Grup Alimentari Disteco oferim una àmplia carta d’aliments de cinquena gamma mitjançant la nostra marca NaturalXef, garantint elaborats d’alta qualitat.


Buidatge de pisos a El Pujol De Planes | Buidatgedepisos\nComptar amb una empresa de buidatges és indispensable. A qualsevol moment és necessari desocupar un determinat espai, sigui per llogar sigui per vendre. També recollir els enderrocs productes de reformes d’obres i canvis. Ara bé, la millor empresa per a aquesta tasca és buidatge de pisos El Pujol De Planes.\nElls són el número 1 en el camp, el seu servei és sinònim de qualitat, rapidesa, eficàcia i compromís. Sense importar si el lloc a buidar és un pis, casa, restaurant, bar, fabrica, pensió, parcel·la, col·legi, entre uns altres. Ells arriben fins al lloc i brinden la millor atenció especialitzada, doncs aquest és el seu objectiu principal.\nA més, efectuen el retir de mobles, màquines en desús, teles, catifes, computadores, electrodomèstics, restes de jardineria, materials com a ferro, paper i cartró, de forma ràpida i segura. Amb la finalitat d’evitar inconvenients i problemes, tant als nostres clients com als seus veïns.\nCal destacar, que compten amb tots els materials, complements i eines per dur a terme els treballs de buidatge fins als espais més reduïts com a escales. També, a qualsevol moment, els 365 dies de l’any, doncs en situacions d’urgència estan per servir-li. Cal destacar, que són l’empresa més confiable, doncs estan homologats i compten amb les certificacions i permisos que exigeix la llei.\nTambé, és necessari fitar que a més del seu servei principal de desocupar, en buidatge de pisos en El Pujol De Planes, es preocupen per la cura del medi ambient. Per aquesta raó, tot el mobiliari i enderrocs retirats, són portats a punts verds on reben l’adequat tractament, segons el material.\nUns altres són portats a abocadors autoritzats, tot amb la finalitat de no causar un impacte ambiental negatiu. Quant als costos és la millor part, ja que brinden els més baixos i econòmics. Si desitja saber el pressupost del seu buidatge de pis, pot contactar-los pels nombres 93 450 37 48 ou 627 29 86 46.\nO si prefereix visitar-los en El Pujol De Planes, 8022. Com a tercera opció ofereixen la seva pàgina web, allí brinden un formulari que pot completar i després li envien la cotització, via electrònica per a la seva major comoditat.


Sindicats de mossos denuncien que el preacord ERC-CUP que suspèn l'ús de projectils de foam els "aboca al cos a cos" La República\nSindicats de mossos denuncien que el preacord ERC-CUP que suspèn l’ús de projectils de foam els “aboca al cos a cos”\nACN Barcelona.-Sindicats de mossos han criticat el preacord al qual han arribat ERC i la CUP que inclou la suspensió de l’ús dels projectils de foam mentre no es publiquin […]\nACN Barcelona.-Sindicats de mossos han criticat el preacord al qual han arribat ERC i la CUP que inclou la suspensió de l’ús dels projectils de foam mentre no es publiquin els nous protocols del model d’ordre públic. “És la primera vegada que per donar llum verda a una investidura el cos dels Mossos d’Esquadra entra en el joc polític com a moneda de canvi”, ha lamentat la portaveu de Sap-Fepol, Imma Viudes, a l’ACN. “Ens estan abocant al cos a cos i si això passa hi haurà més ferits tant dels companys com dels violents i algú haurà d’entomar aquesta responsabilitat”, apunta David Miquel de l’SPC. “Si es busca el cos a cos s’hauria de doblar amb agents el nombre de manifestants com a Alemanya i això no es fa”, ha explicat Miquel Cervelló de l’SME.\n“És la primera vegada que per donar llum verda a una investidura el cos dels Mossos d’Esquadra entra en el joc polític com a moneda de canvi”, ha lamentat Viudes. Afirma que tenen “ganes” que hi hagi un nou executiu per poder tractar amb el Departament d’Interior directament la situació de l’ordre públic. “Necessitem garantir amb mitjans tècnics i seguretat jurídica, més enllà de consideracions o ingerències jurídiques, qualsevol actuació”, ha afegit. “Necessitem poder garantir aquesta distància per preservar la seguretat dels nostres companys i de la gent que es manifesta”, ha explicat. En aquest sentit, ha alertat que “anar al cos a cos té conseqüències molt més lesives que no mantenir la distància”. Viudes reclama que el debat es faci “de manera serena i més enllà d’ingerències polítiques” perquè considera que “qualsevol debat sobre model policial o de l’ordre públic s’ha de fer amb el govern format i sense presses”.En el mateix sentit s’ha expressat el portaveu del sindicat SPC, David Miquel. “Si ens treuen les eines serem la primera policia europea sense cap mena d’eina per mantenir la distància, ens estan abocant al cos a cos i si això passa hi haurà més ferits tant dels meus companys com dels violents i algú haurà d’entomar aquesta responsabilitat”, ha advertit. En cas que això es produeixi, Miquel ja anuncia que emprendran les accions jurídiques que considerin oportunes perquè està convençut que “aquesta decisió motivarà un augment de les lesions en el cos a cos”. Aquest sindicat també ha explicat que està treballant per conèixer de quina manera poden “deixar sense efecte una resolució parlamentària” per saber si cal fer-ne una altra que l’anul·li o la modifiqui.Per la seva banda, el sindicat SME ha lamentat en un comunicat que la decisió és “un greu error polític que decidiran desconeixedors de l’ordre públic” i es pregunta “quines seran les alteratives”. Cervelló ha afegit que els agents es quedarien només amb l’ús de la defensa i ha advertit de la dificultat que tindran per defensar-se si finalment es duu a la pràctica. “Seria un cop més a l’ordre públic”, ha afegit Cervelló, que defensa que actualment els projectils de foam “només s’estan fent servir amb violents”. En el moment en què es limitaran les “eines” als agents, s’ha preguntat si als manifestants violents també se’ls demanarà que deixin d’utilitzar la violència i els llançaments.Introduir canvis en la gestió de l’ordre públic és un dels preacords a què han arribat republicans i cupaires per poder arribar a un pacte independentista de legislatura abans de divendres. Les dues organitzacions independentistes consideren “imprescindible” un canvi en les actuacions policials en l’ordre públic i acorden poder implementar una comissió parlamentària d’estudi sobre el model d’ordre públic a Catalunya.


El mosquit i el camell: El camí que jo he de fer...\nAcabo de tornar de la celebració de la parròquia. Ben preparada, de les que ajuden a interioritzar les coses.Un dels cants ha estat "El camí que féu Jesús..." i m'he recordat que fa pocs dies una persona que estimo molt i que ja té molts anys em deia que s'havia espantat de pensar què significava de debò això del "camí que jo he de fer". Perquè a certa edat els camins es van trobant cap a una única porta. I fa por la mort, i tot el que l'envolta: la malaltia, el dolor, la pèrdua de facultats, la dependència... Em va agradar poder tenir aquesta conversa en el seu moment; crec que és una bona cosa compartir aquestes inquietuds, però, com avui, no vaig saber pas què dir.\nLa fe és confiança per damunt del dolor i no pas un analgèsic. M'ho repeteixo quan veig les imatges d'Haití (algunes de ben colpidores), quan penso en la gent de Masia Espinós, l'any passat, que es va despertar envoltada de flames, o quan penso en els infants que pateixen abusos, ara que se'n parla tant. O quan veig que "el camí que jo he de fer" per alguns passa per enfrontar directament la violència o la mort.\nHo vaig pensar també quan va morir la meva mare. A la làpida li vam posar "que visquis en Déu!", convençuts que Déu l'acolliria d'una manera que a nosaltres se'ns escapa. Però de tant en tant no em podia estar de pensar que aquest mateix Déu no evitava que a no sé quin lloc de l'Àfrica, en mig de no sé quina confrontació, tallessin les mans als infants.\nEm sembla que el mateix Jesús, lúcid com era, va passar per això sense reserves,en un doble sentit: va passar pel dolor que li va tocar (i que li hagués agradat estalviar-se) i va passar per la por i l'angoixa. I dins d'aquesta extrema feblesa és on Déu es manifesta amb més força.\nA mi intentar viure segons la fe (amb moltes més errades que encerts, a la pràctica) em fa pregonament feliç i crec que val la pena. Però em sembla que la por no me l'estalvia gaire.\nEn fi, que el Senyor ens concedeixi una nit tranquil·la i una fi benaurada. I si no pot ser així, que ens continuït acompanyant.\n2 d’abril de 2010 a les 21:06\n2 d’abril de 2010 a les 21:08\n2 d’abril de 2010 a les 21:18\nUi, perdona Mercè, aquests comentaris esborrats son cosa meva, que no sé perquè ha anat repetint vàries vegades el mateix comentari.\nBona Pasqua, amics!\n3 d’abril de 2010 a les 12:51


Turi Vega - El Portal de Turisme del Baix Segura - Almoradí\nD. José Montesinos Pérez Martínez (1745-1828), va escriure entre 1791 i 1816 el "Compendi Històric Oriolà", cèlebre manuscrit que després de moltes vicissituds es troba hui en la caixa Rural central d'Orihuela. En ell està compresa la "Crònica Sumisca de la il·lustre Universitat Règia d'Almoradí", en la que es parla dels orígens i història de la vila.\nSi bé cal mencionar que l'obra de Montesinos ha resultat ser una mescla d'història, llegenda i mite (encara que no per això menys bella), no podem establir el seu nivell de veracitat donades les seues característiques.\nSegons este manuscrit, Almoradí va ser fundat l'any 1196 abans de Crist pel llegendari Rei Brigo, i va rebre el nom d'Amarión. Va pertànyer a la província de Contestania, constituint part d'un poble de l'Espanya primitiva (probablement d'origen iber) que estava assentat en el territori de l'actual província d'Alacant.\nPosteriorment pareix que va ser dominada per grecs i cartaginesos, encara que van ser els romans els que van deixar empremtes inequívoques del seu pas per Amarión. Mes vesprada va passar a pertànyer als visigots (quan estos van expulsar els romans), depenent així, Almoradí, de Teodomiro.\nL'any 713 després de Crist, Teodomiro va ser derrotat per les tropes musulmanes d'Abd-al-azis, en una lluita que va durar vint mesos. No obstant la seua derrota, el Duc va obtindre un favorable tracte en virtut del qual, tota la comarca sud de la província va quedar formant un xicotet Estat cristià denominat Tudmir -amb determinat vassallatge respecte dels emirs-, mentres pràcticament tota la península es trobava baix domini musulmà. Esta autonomia es va conservar fins a principis del segle IX que Abderrahman va imposar el domini musulmà.\nEste domini es va allargar fins a l'any 1226, que Jaume I el Conquistador va dominar Almoradí i va expulsar els moriscos passant el nostre poble a tindre completa dependència d'Orihuela. Diu la llegenda, que la nit anterior a la gran batalla que va enfrontar a Jaume I el Conquistador amb els moriscos que dominaven la zona i que va tindre lloc un 30 de novembre, van ser vistes sobre la mesquita unes enormes aspes daurades, símbol del martiri de Sant Andreu. Assabentat d'açò en Rei D. Jaume i recordant la festivitat d'eixe dia (Sant Andreu), va ordenar l'assalt de les muralles i va reconquistar Almoradí.


“La declaració d’independència va ser simbòlica i això no la converteix en un engany”\nARTUR MAS, A ‘EL MÓN’\nL’expresident de la Generalitat assegura que “l’error va ser exagerar-ho”\nL'expresident de la Generalitat, Artur Mas, a RAC1\nActualitzada el 21-02-2018 14:34\nArtur Mas va insistir davant del jutge del Tribunal Suprem, Pablo Llarena, que la declaració d’independència havia estat simbòlica. En una entrevista a El món a RAC1 l’expresident de la Generalitat assegura que “tots els que la van votar ho sabien” i la prova de tot plegat és que “després el Govern no es va reunir” per fer-la efectiva.\nL’error és exagerar una cosa [la declaració d’independència] que se li havia de donar el valor que tenia: una declaració parlamentària que no tenia efectes reals\nArtur Mas sobre la declaració d'independència\nL’expresident assegura que va apostar obertament “per convocar eleccions” en comptes de fer la DUI. Així, diu, ho va “comunicar” al president Puigdemont, que hi estava d’acord però no era l’opinió majoritària.\nEs va fer el que va decidir la majoria. No convocar les eleccions no va ser un error catastròfic perquè no hi havia garanties que Madrid no aplicaria el 155\nArtur Mas sobre la no convocatòria d'eleccions per part de Carles Puigdemont\nTot i això, Mas no creu que la DUI hagi influït en el fet que Jordi Sànchez, Jordi Cuixart, Oriol Junqueras i Joaquim Forn siguin a la presó: “Hi serien igualment”. I sobre els delictes que se’ls imputen a tots, no en veu cap més que el de desobediència.\nÉs evident que hi ha hagut un delicte de desobediència però no de sedició, rebel·lió, ni malversació de fons públics, ni violència\nArtur Mas sobre el delicte de desobediència\nL’expresident defensa que Carles Puigdemont s’hagi instal·lat a Brussel·les perquè “era el president del país i perquè no hi ha dubte que si trepitja Espanya se’n va a la presó directament”. En el cas d’Anna Gabriel a Suïssa, ho respecta.\nHe de respectar les seves decisions perquè estan en un procés judicial. Les puc compartir més o menys, però ho respecto\nL'entrevista sencera a Artur Mas


RSS | El Cau del Drac\nEstigueu al dia de la recerca biomèdica\nSubmitted by toniher on dj, 11/12/2008 - 6:26pm\nEn les biociències, com en la resta de ciències d'avui en dia, cal estar força a l'aguait de les novetats i sobretot pair la ingent quantitat d'informació que es publica actualment.\nConsultar les revistes directament no és quelcom gaire pràctic, i tampoc fer cerques constantment a llocs de referència com el PubMed o actualment també el Google Scholar. Què millor que ens arribi directament la informació i articles de les temàtiques que ens interessen?\nRead more about Estigueu al dia de la recerca biomèdica\n1 comentari / 1 comment\nOPML: Enllaçant i compartint els canals web\nSubmitted by toniher on dj, 06/12/2007 - 9:25pm\nRead more about OPML: Enllaçant i compartint els canals web\nGoogle Gadget de la Xarxa de Blocs Sobiranistes\nSubmitted by toniher on dm, 06/11/2007 - 12:15pm\nAhir vaig enllestir el meu primer gadget de Google. Aquest simplement es tracta d'un agregador RSS que permet incloure el logotip de la xarxa i també personalitzar-ne els colors com es mostra. El major avantatge que ofereix és permetre referenciar en el vostre web o bloc les darres entrades que s'han publicat a la XBS sense que calgui tenir un sistema d'agregació integrat, com tenen alguns CMS com ara Drupal. De moment encara no es llista al directori de gadgets de Google, i segons he llegit, caldria que un mínim d'usuaris l'utilitzessin perquè hi aparegués. Per a incloure'l a la vostra pàgina d'inici de Google, simplement cliqueu al botó de Google a sota el «gadget». En la vostra pàgina d'inici només caldrà que l'adapteu a les vostres preferències després de clicar el botó de preferències de la seua pestanya (el que té una fletxa cap avall).\nNota: Els colors són els propis de l'edició HTML.\nRead more about Google Gadget de la Xarxa de Blocs Sobiranistes\nFeedburner i Drupal\nSubmitted by toniher on dv, 02/11/2007 - 2:23pm\nEl Feedburner és un servei que permet facilitar la gestió dels nostres canals web i alhora afegeix diferents possibilitats per a millorar-ne llur atractiu. D'entre les possibilitats, permet afegir una etiqueta de localització geogràfica a nivell de canal (geotagging), tenir un seguiment dels subscriptors i del programari més utilitzat per a llegir-los o, fins i tot, afegir-hi publicitat i enllaços per a afavorir-ne la compartició a la xarxa.\nRead more about Feedburner i Drupal\nMillora dels canals RSS de Softcatalà\nSubmitted by toniher on dg, 14/10/2007 - 2:27am\nAquells que estigueu subscrits als canals web (feeds) del Planeta de Softcatalà, haureu notat que les notícies del mateix portal de Softcatalà no oferien una breu descripció de llur contingut.\nCom ja tocava esmenar-ho, avui finalment ja s'hi inclou.\nRead more about Millora dels canals RSS de Softcatalà


30a sessió web "Transparència i acc... by Departament de Ju... 1322 views\nComunicació digital a gencat.cat by gencat . 2021 views\nSíntesi 46a sessió web: '‘És possib... by gencat . 439 views\nSessió Ús de Facebook a l'Administr... by gencat . 1127 views\n1. Sessió sobre l’ús de Facebook a l’Administració pública Sala d’actes del CEFJE. 27 d’octubre de 2016. 192 assistents Presenta la sessió Jordi Graells, director general d’Atenció Ciutadana, que destaca que sessions com la d’avui són una gran oportunitat per constituir un gran grup de coneixement entre administracions catalanes. La conversa amb la ciutadania s’esdevé a les xarxes socials i també es complementa amb la de missatgeria instantània. La primera intervenció “Bones pràctiques en l’ús de Facebook a l’Administració” explica els casos d’ús de Facebook a la Generalitat dels Mossos d’Esquadra, del Banc de Sang i Teixits i de l’estratègia a les xarxes socials de Gencat. Joan Brull, de la Direcció General de Policia de la Generalitat de Catalunya, explica com el Facebook de Mossos no perd la vocació de servei: “Patrullem a la xarxa”. Informar, prevenir, escoltar, ajudar i arribar són els eixos de la policia 2.0. Es fan campanyes de conscienciació i prevenció, amb el llenguatge que parlen els ciutadans i utilitzant recursos com les imatges que ajuden a augmentar el nivell de compromís de la pàgina. Les xarxes socials són, en el cas dels Mossos, un espai on tenen cabuda iniciatives solidàries que potser quedarien diluïdes als mitjans de comunicació. Aurora Masip, directora de comunicació del Banc de Sang i Teixits, enumera les 4C (contactes, col·laboració, converses i continguts) com a objectius amb què treballen a les xarxes socials. “Per captar nous donants hem d’estar presents als espais socials dels ciutadans i parlar el seu llenguatge. Per això, procurem adaptar al màxim els nostres continguts a l’actualitat”. Sergi Xaudiera, de la Direcció General d’Atenció Ciutadana, destaca la Guia de xarxes socials de la Generalitat de Catalunya com a pauta per a totes les administracions de Catalunya amb presència a les xarxes. Està publicada en un format reutilitzable perquè els ajuntaments, les diputacions i els consells comarcals puguin adaptar-la a les seves necessitats. Xaudiera insisteix en la importància de saber a qui ens dirigim perquè focalitzem millor les comunicacions. Natalia Basterrechea, directora d’Afers Públics de Facebook, i Gustavo Pernas, de la part comercial de Facebook a Dublín, expliquen quines estratègies i recursos podem fer servir per comunicar millor a Facebook. S’ha produït un canvi de paradigma a la conversa entre governs i ciutadans, el model de comunicació de dalt a baix s’ha transformat. Les administracions juguen un paper clau en la modulació de la conversa a les xarxes. La comunicació institucional ha d’engrescar la ciutadania. En aquest sentit, Basterrechea proposa utilitzar un estil interactiu, preguntant de manera regular a la ciutadania, autèntic i creatiu. Desmenteix que els textos hagin de ser curts: “Els textos poden ser llargs, si s’adrecen a una audiència molt concreta”. Encoratja els responsables de continguts a generar-ne de nous per a Facebook i a no replicar exclusivament les peces informatives de la web.\n2. Tot i que majoritàriament el trànsit de les pàgines de les administracions és orgànic, Pernas ha explicat el ventall de possibilitats que ofereix l’eina perquè les administracions puguin promocionar els seus serveis. A la cloenda de l’acte Miquel Gamisans Martín, secretari de Comunicació del Govern i Mitjans de Comunicació, ha insistit en la importància d’impulsar la innovació des de les administracions, en el rol capdavanter que té la Direcció General d’Atenció Ciutadana –i l’acte d’avui n’era una bona mostra– i en la importància que els servidors públics tenen com a prescriptors dels continguts generats per les administracions. Direcció General d’Atenció Ciutadana Octubre de 2016


Ahir vaig gaudir de la tercera i probablement última calçotada d'aquesta temporada. Dues a Sant Iscle de Vallalta, sota el Montnegre, i una a Torroella de Montgrí, sota el castell i amb una forta tramuntanada bufant. Tot un ritual de celebració amb família i amistats.\nQue bons que són els calçots i la carn a la brasa acompanyats de la salsa romescu ! I aquella sensació d'estar tip, ben tip, però tot i així menjar l'últim tall de carn. A més, a les sobretaules no hi falta mai alguna polèmica, aquest any els temes estrella han estat l'Estatut i la sisena hora (una discussió espinosa tractant-se d'una família plena de mestres!).\nAfegeixo aquí algunes fotografies del procés complet; primer preparar els calçots, després encendre la flama i la brasa, més tard menjar-los, i finalment la sobretaula...\nEi Miquel! Jeje... ja m'ho imagino que a Londres no feu aquestes coses! :-) records!\nEi, quina gran sort poder celebrar una calçptada en un paratge tan idílic com el castell de Montgrí. Aqui a Manlleu estem contents en poder-ls celebrar entre boires i freds que et glacen els ossos: la m´tica boira de la PLana de Vic. Passegant entre blogs he anat a parar en aquesta colecció d'amics de Mataró i la veritat es que he quedat força sorprès. Jo sóc d'Osona, em dic Ferran i la veritat es que per aquí o hi ha tanta afició pels blogs. Llàstima!\nPer cert, us volia fer un parell de preguntes sobre l'edició que he observat en els ostres blogs. Veig que podeu fer sortir diverses fotos en un mateix post i a més barrejat entre el text: quin programa utilitzaeu? Jo faig servir el Hello! però no m'ho permet. Per altra banda també m'agradaria saber com penjeu els arxius d'àudio. Moltes gràcies a tots! I fins aviat.\nSí, Mataró, no sabem ben bé com, s'ha convertit en la ciutat blocaire per excel.lència, fins i tot l'alcalde en fa un. És com un virus que s'escampa, per tant no pateixis que a Manlleu pot arribar-hi sense problemes. El ser capgrossos no crec que hi tingui res a veure.\nPel demés, per penjar fotos ara amb blogger és molt senzill, només has d'utilitzar l'icona de la fotografia quan estàs escrivint el post, després pots situar la foto allà on vulguis, no cal el Hello. Per penjar "audio posts" pots utilitzar el castpost, www.castpost.com, les has de penjar allà i després cridar-les des de blogger: copiant el "tag" de la cançó sota la pestanya "editar html" quan escrius el post a blogger.\nOstres, moltes gràcies. La teva informació m'ha sigut molt útil. Merci i segurié visitant el teu blog que m'ha semblat amè i interessant. Salut amics!\nAquest dia m'ho vaig passar molt bé, tot i que estigués tres quarts d'hora esperant-vos a un poble perdut a la muntanya. I a més va quedar clar que l'eLOy (era així?) i jo formem millor equip jugant a ping-pong que tu i el Safont. ;)\nMel.la ha dit…\nquina enveja de calçotada. Podríeu,convidar a una calçotada virtual. encara que.....\nDoncs espero que no sigui l'última calçotada de l'any i t'apuntis a la nostra. Encara hi ets a temps!!!\nstop accessible museums demolition polandpolski publicitythe aboriginals toothbrush fodkl arranges sede


Education & Coaching Experiences: 01/06/17 - 01/07/17\nEl passat 31 de maig vaig fer la presentació del llibre "Phil Jackson: El maestro zen" a la llibreria Alibri de Barcelona. Aquest és el meu darrer llibre publicat, una biografia que analitza la trajectòria de l'entrenador amb més campionats de l'NBA, a més a més d'un dels tècnics que s'ha rodejat d'una sèrie de motius més pintorescos. Ara bé, el llibre mira de fer justícia a l'enorme bon joc que varen fer els Bulls i els Lakers sota les seves ordres. És a dir, que més enllà dels motius religiosos o filosòfics amb que Jackson rodeja la seva posada en escena, el que queda és un bagatge d'aspectes tècnics, tàctics i estratègics d'una gran volada. Per aquest motiu, durant el llibre dissecciono una vintena de partits que Jackson ha dirigit, a raó d'un per cada temporada com head coach. Espero haver donat una mostra del seu talent com estratega, i no tan sols com a xerrameca.\nEl 31 de maig a l'Alibri va ser un reencontre. Allà, al bell mig de Barcelona, ja hi havia fet una bona pila de presentacions els anys 2012 i 2013. De fet, és un entorn en el qual em sento còmode. En aquesta ocasió no va ser diferent, i l'experiència va ser molt entranyable. Vaig tenir el plaer de comptar amb el Julián Felipo, redactor de la secció de bàsquet de Mundo Deportivo, com a presentador-introductor de l'acte. La tria va ser tot un encert. El Julián va traçar les línies mestre d'un personatge que, com van poder escoltar els assistents, tant per ell com per mi resulta algú apassionant.\nLa presència d'entrenadors, familiars i amics entre el públic va un fet ser molt agradable. Remarcable que vinguessin entrenadors en actiu a conèixer les aventures de Phil Jackson, fet que va provocar que algunes persones demanessin pels detalls del famós 'atac en triangle', que en anglès s'ha conegut abastament com side-line triangle, així com també com triple-post offense. Aquesta última denominació cal no confondre-la amb l'atac de triple post tal com el coneixem a Catalunya, basat en el principi d'atac flex de "qui bloqueja és bloquejat". Paga la pena dir que Tex Winter, arquitecte del atac en triangle, és qui li va donar les eines a Phil Jackson per poder-lo desenvolupar a Chicago primer, i a Los Ángeles després.\nDesprés de la presentació a Barcelona, he pensat que en els propers mesos faré alguna altra presentació del llibre a d'altres indrets de Catalunya. Faré bullir l'olla per tres motius, bàsicament: per la dimensió colossal del personatge biografiat; per la acurada feina d'edició d'Ediciones JC; així com perla important feina que hi ha hagut al darrera per part meva.\nAviat anunciaré les dates i llocs triats per fer altres actes per donar a conèixer aquest llibre.\nPublicat per Mauro Valenciano Oller a 17:53 Cap comentari:\nEtiquetes de comentaris: Autobiogràfics, Autor d'assaigs, Formació dels entrenadors/es


Lleida inicia avui el nou sistema de recollida de residus porta a porta als barris de Ciutat Jardi i Vila Montcada — Regidoria de Promoció i Gestió de l'Habitat Urbà i Rural i la Sostenibilitat – La Paeria – Ajuntament de Lleida\nEt trobes a:Inici/Sostenibilitat/Notícies/Lleida inicia avui el nou sistema de recollida de residus porta a porta als barris de Ciutat Jardi i Vila Montcada\nLleida inicia avui el nou sistema de recollida de residus porta a porta als barris de Ciutat Jardi i Vila Montcada\nS’han retirat els contenidors d’ambdós barris i s’han netejat les àrees on estaven ubicats. Joan Queralt demana la complicitat i el compromís de la ciutadania en aquest projecte per fer de Lleida una ciutat més sostenible i amb més qualitat de vida i confort per a tots els lleidatans i lleidatanes.\nData publicació: Dimarts 06, novembre del 2018\nLleida inicia avui un nou sistema de recollida de residus porta a porta als barris de Ciutat Jardí i Vila Montcada, després de la campanya informativa que ha portat a terme la Paeria entre els veïns i veïnes, que ha consistit en l’enviament de cartes informatives, visites domiciliàries per part d’un equip d’informadors ambientals, l’entrega gratuïta del kit de recollida a totes les llars, sessions informatives obertes a tota la ciutadania i la instal·lació d’un punt d’informació permanent ubicat a l’Arborètum, que es manté obert els dijous i divendres de 11.00 a 16.00 i de 17.00 a 20.00 h fins al 23 de novembre.\nEl nou sistema de recollida selectiva dels residus consisteix a deixar els residus ben triats davant de la porta de casa. Les diferents fraccions de deixalles tenen uns dies i hores de recollida establerts per facilitar la tasca dels serveis municipals. En aquest cas, serà entre les 20 i les 22 hores dels dilluns, dimecres i divendres (inclosos els dies festius).\nLa recollida porta a porta incorpora un canvi important, amb la creació d'una nova fracció, anomenada multiproducte, que aplega en la mateixa bossa els envasos lleugers, el paper i el cartró. Així es facilita la recollida i el reciclatge d'aquests residus que, fins ara, es dipositaven en contenidors diferents.\nUn total de 1.400 domicilis i uns 2.972 habitants formaran part d’aquesta prova pilot de recollida de residus porta a porta. El nou sistema de recollida de residus farà desaparèixer la majoria de contenidors del barri, reduint els sorolls i les molèsties perquè hi haurà menys vehicles de recollida al carrer. A més a més, millorarà l’aspecte i la neteja dels carrers, places i espais públics i augmentarà els índex de reciclatge i la recuperació de residus a la ciutat. Amb la implantació d’aquest nou sistema de recollida de residus també es preveu un considerable estalvi econòmic en la gestió dels residus -el cànon de residus, els costos de tractament, els ingressos per selectiva, etcètera.\nL'empresa Ilnet ja ha retirat els contenidors de Ciutat Jardí i Vila Montcada i també s’han netejat les àrees on estaven ubicats. Durant el dia d’avui s’aniran treient algunes unitats de fracció de resta de la zona de Ciutat Jardí i també es procedirà a retirar els centradors dels contenidors que estaven clavats al terra i a esborar la senyalització horitzontal de reserva dels contenidors. També hi haurà un servei d’aigua per netejar la base de totes les ubicacions. Ahir diumenge es van tancar els contenidors soterrats i es van posar enganxines per avisar que ja no están en servei degut a la posada en marxa del nou sistema de recollida,\nEl responsable de Medi Ambient de la Paeria, Joan Queralt, ha destacat que “l’èxit del projecte passa indispensablement per la complicitat i el compromís de tota la ciutadania”. “Demano civisme, compromís i responsabilitat de tots els lleidatans i lleidatanes en aquest projecte d’interès mutu, que ha de fer de Lleida una ciutat més sostenible i amb més qualitat de vida i confort per a tots els lleidatans i lleidatanes”, ha destacat Queralt.\nEl regidor ha explicat que la posada en marxa d'aquest sistema obeeix a l'exigència de les normatives europees d'incrementar la brossa que es recicla, que haurà d'arribar per sobre del 50% l'any 2020, quan amb el sistema actual de contenidors al carrer es fa molt difícil superar el 25-27%. Queralt ha remarcat que la ciutat fa una clara aposta per la sostenibilitat mitjançant aquest nou model. "Entenem que no és fàcil, perquè es tracta de canviar un hàbit domèstic tan habitual com llençar les escombraries, però per altra banda, és un sistema que si es fa com toca generarem molts menys residus. Està demostrat que el reciclatge en origen a les cases té un bon rendiment i evitarem llençar moltíssima brossa barrejada a l'abocador que suposa un gran cost pel municipi", ha conclòs Queralt.\nPer a obtenir més informació o resoldre tot tipus de dubtes sobre el nou sistema de recollida de residus porta a porta, la Paeria ha habilitat el correu electrònic info@portaaportalleida.com i el web sostenibilitat.paeria.cat/porta-a-porta.\nCategories: recollida selectiva, Reciclatge, Porta a porta, Lleida en verd, 2018


El jutge cita com a investigats Lorenzo i cinc empresaris per les factures falses en la subdelegació de Castelló - À Punt\nEl jutge cita com a investigats Lorenzo i cinc empresaris per les factures falses en la subdelegació de Castelló\nLa causa va ser oberta el 2017 per delictes de falsedat documental i malversació de fons públics i es dirigeix ja contra 34 persones.\nAntonio Lorenzo en imatge d’arxiu. Europa Press\n07 de febrer 2019 - 19:12\nEl jutjat d’instrucció número 1 de Castelló ha citat a declarar a sis nous investigats en el marc de la causa relativa a una suposada trama de factures falses en la subdelegació del govern espanyol. Es tracta de l’antic subdelegat socialista Antonio Lorenzo, que ha presentat la renúncia als seus càrrecs de regidor i diputat provincial, i cinc empresaris proveïdors de la institució governamental.\nSegons ha informat el Tribunal Superior de Justícia de la Comunitat Valenciana (TSJCV), amb aquestes noves citacions, la causa, que va ser oberta el 2017 per delictes de falsedat documental i malversació de fons públics i està declarada complexa, es dirigeix ja contra un total de 34 persones.\nLa investigació judicial tracta de determinar si hi va haver una malversació de diners públics en el pagament de factures per part de la subdelegació del govern a Castelló en diferents empreses proveïdores.\nEl delegat del govern espanyol en la Comunitat Valenciana, Juan Carlos Fulgencio, ha comentat que hi ha una investigació en marxa per part de l’autoritat judicial “que s’haurà de substanciar”.\n“Jo desconec si hi ha irregularitats o no en aquestes actuacions, i en tot cas el que fa l’administració general de l’Estat espanyol, en aquest cas a través de la investigació policial i judicial, és tractar d’aclarir els fets”, ha afegit.


Nou èxit d''Alcarràs', que frega els 300.000 espectadors\nNou èxit d”Alcarràs’, que frega els 300.000 espectadors\nEl film acumula poc menys de 300.000 espectadors en tan sols un mes d'estrena, i ja ha recaptat més d'1,5 milions d'euros\nActualització: 26.05.2022 - 14:23\nEl film de Carla Simón ‘Alcarràs’, guanyador de l’Os d’Or a la prestigiosa Berlinale, ja és –amb poc menys de 300.000 espectadors, segons dades de Comscore– el film català amb més espectadors de l’any. Es tracta, també, de la pel·lícula produïda a l’estat espanyol més vista del 2022, i en la seva quarta setmana d’exhibició continua essent la cinta més popular en més de quaranta cinemes.\nCarla Simón: “Hi ha sales que no accepten la pel·lícula si no la doblem al castellà”\nEl film, que ha recaptat més d’1,5 milions d’euros, s’estrena avui a Itàlia. Per a celebrar-ne l’èxit, l’equip d’actors de la pel·lícula i la mateixa Simón han enregistrat un vídeo d’agraïment pel suport rebut. “Esperem que gaudiu molt del film i us ho passeu tant bé veient-lo com nosaltres ens ho vam passar bé enregistrant-lo” en diu una de les actrius.\nQuan veure ‘Alcarràs’ en català es converteix en una odissea


Congrés “L'autogovern del poble valencià, passat, present i futur” - Novetats - Generalitat Valenciana\nCongrés “L'autogovern del poble valencià, passat, present i futur”\nLa Conselleria de Transparència, Participació, Responsabilitat Social i Cooperació, en col·laboració amb la Universitat de València a través de la Càtedra de Dret Foral, celebren al novembre el Congrés "L'autogovern del poble valencià, passat, present i futur".\nEl Congrés, que es desenvoluparà durant els dies 8, 9 i 10 de novembre a València, farà un balanç des de la perspectiva històrica de l'autogovern i s'analitzarà el moment actual que viuen les institucions valencianes, tractant de definir els reptes de futur, sense deixar de costat les perspectives espanyola i europea.\nLes jornades comptaran amb les ponències d'historiadors com Ismael Sanz i Ferran Arxiels. Es realitzaran taules de debat sobre la transició política valència; economia valenciana; dret constitucional; evolució i reptes de futur de les institucions de la Generalitat; o sobre l'Estat de benestar i els drets socials, entre altres qüestions.\nEl conseller de Transparència, Manuel Alcaraz, serà l'encarregat de clausurar les jornades amb la ponència sobre els termes "Regne i país: el segon paràgraf del preàmbul de l'Estatut i el fonament de l'autogovern".\nMés informació del Congrés disponible ací.